정조 18년
甲寅三月二十日辰時上御熙政堂大臣備局堂上引見入侍時右副承旨李益運假注書李勉昇事變假注書尹致永記注官安經心金良倜左議政金履素守禦使李文源壯勇營使金持默戶曹判書沈頤之吏曹判書金思穆禮曹判書閔鍾顯刑曹判書李得臣御營大將李敬懋副司直尹行任大司諫金履翼掌令趙鎭井獻納沈鏗校理尹光普正言李肇源以次進伏訖履素曰雨後頗寒連日勞攘聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰他承旨一人先爲入侍入格人竝入侍左承旨則與入格朝官偕入領賞後陞殿可也右承旨李勉兢假注書洪樂浚與朝官李敏輔等六人儒生金處巖等二十四人入侍朝官儒生分東西行禮訖頒賞上曰次對爲之履素曰卽見黃海水使李海愚狀啓則以爲行營本營隨其風和風高水使與中軍迭相留住而所謂中軍實則褊裨人微地輕難責憚壓且行營則雖是風高之時海防重地不可暫曠公貨積峙關係甚大而殆若主管無人任他抛棄臣營之獨無虞候大是欠典若以有履歷地望者差遣則矜式控制之方不無得力之望見今設置之難只在廩料之無出處而虞候則當於中軍元料略有所增校卒等料布酌量磨鍊則得三百餘石穀物足以分排臣營句管軍餉耗條某衙門所管穀物中大米一百五十石小米二百石許令題給以爲措劃設施之道事請令廟堂稟旨分付矣該營之獨無虞候果是欠典行營本營俱是海防重地則水使移住之時以褊裨留鎭者誠甚疎虞今若革去中軍名色仍置虞候其所變通不過如干料米之區劃而已依狀請施行似合事宜而係是官制變通待首相登筵下詢處之何如上曰退與相議草記回啓可也出擧條履素曰頃因三營將臣所啓北漢城役姑待華城完役後擧行事批旨有令廟堂問于華城留守參量指一稟處之命矣依下敎關問于留守處矣卽見水原留守趙心泰所報則以爲北漢華城俱係關防重地而顧今始役方張石工之推移恐無其路築此停彼恭俟處分云矣華城城役今已始築而工匠之推移旣無其路北漢則乃是城堞修補之事而姑未始役今不可一時竝行以致相妨北漢城役差待來頭從便擧行之意分付何如上曰依爲之出擧條履素曰未通淸文官之仕路每患狹窄而見今文窠察訪中蔭武夥然許多文官區處無路未免積滯誠爲可悶察訪之其中年滿者雖無可論而此外可合守宰者雖非都政勿爲啓請次次遷轉以爲疏滯兩便之地恐合事合故敢此仰達矣上曰依爲之出擧條履素曰通編定制係是金石之典有司之臣宜不敢違越而雖以昨日管城將閫擬事言之周年之內勿許遷轉昭載通編則銓曹之遽然移擬事甚駭然此必從前襲謬而然兵曹判書具庠從重推考當該首犯銓堂亦爲從重推考何如上曰通編刊行以後管城將破格擅擬之首犯銓堂捧現告罷職可也出擧條上曰亞三銓議薦何以爲之耶履素曰雖伏見傳敎下者而議薦之人姑未商量停當矣上謂履翼曰參判只有二望而參議則可備三望耶履翼曰若不擬自代則參議亦不過二望矣上曰無論亞三銓自代已令勿擬招致備郞領左相相議從速擬薦之意分付可也持默進前奏事上曰旣許卿往省先壠何日當發耶持默曰旣承下敎不勝榮感而本營多有擧行之事行期姑未卜日矣上曰營務則自有替行之人不必以此爲拘斯速往省可也卿之先塋在於何處對曰在於楊州春川等地矣上曰先卿之蒙由省掃也亦往春川乎對曰只省楊州墳山矣上曰卿則楊州春川一例歷省可也況卿蔭官也以雙轎往返亦豈非榮耀乎上敎益運曰文貞公淸風府院君內外墳山旣有致祭之命判敦寧若受香下去則無以騎雙轎此則自政院下諭兩道道臣道內守令中差定大祝使之上來受香可也仍命書傳敎曰文貞公貞敬夫人尹氏淸風府院君德恩府夫人宋氏墳山及孝靖公行兵曹判書金聖應淸原府院君金時默宜春府夫人南氏唐城府夫人洪氏墳山判敦寧金持默陞資後省掃依其先卿孝靖之在將任時特受由暇往省之例使之從近往來給由馬澆奠牀令該道備給文貞公淸風府院君內外墳山仍爲致祭祭文當親撰以此分付又命書傳敎曰文簡公領議政李天輔墳山旣令其子與孫重臣閣臣榮掃分付該道澆奠牀備給仍給由馬上曰以延白民事夙宵憂慮近聞無顚連之患云不勝幸甚上敎思穆曰卿是句管亦果聞知否思穆曰穀貴之故他境多輸米租況方春漁採賴以餬口近日光景反勝於前年云矣上曰以今推之前年三南年事可謂大登矣履素曰雖平年若當大比之科擧子咸聚則市直翔貴今年則不然矣上曰儒武之多會莫如今年都數將爲幾人履素曰臣向自江郊入城街路所見鄕人過半而亦賴市價之不高擧子所費較之平年亦些云近聞近畿民情雖當窮春亦不甚艱乏云矣上命書榻敎曰使臣入侍樂浚承命出與正使黃仁點副使李在學偕入進伏上曰萬里穩旋殊可慰喜仁點曰隔年還朝玉體安寧下情幸甚上曰皇帝一樣康寧否在學曰韶華不減升降亦不扶腋矣上曰壯矣是豈所可强爲者耶明年果傳位耶在學曰再明年云矣上曰傳位則注意者誰耶在學曰或云十五王或云皇孫未能詳知矣上曰接待之禮比前尤隆重云矣仁點曰果然矣上曰明年卽在位六十年似當有別使矣仁點曰以皇上壽考稱慶頒詔外國固無已例然臣於己亥以皇年七十冬至兼謝恩進賀使方物則依例齎去矣上曰在所爛商卿等問于時原任預爲商量可也在學曰使行往來之時兩西支供關西則支站各邑皆以乾價備送於所經本邑自本邑專當擧行而海西則不然動一道而奔走出站程途或過數百里待候或至十餘日每當捧糴分還之時其爲民邑之弊誠甚可悶一依關西例自各其邑備送乾價於沿路該邑以爲支供之地則在各邑大爲省弊在該邑亦無所損令廟堂行會該道定式施行何如上曰依爲之出擧條上曰適値次對使臣則姑爲退出更當召接矣上曰判敦寧進前敏輔進伏上曰予嘗以卿之未第爲欠故昨日榜出後令政院送祕封報喜矣八十應製自作自書已是稀貴況復居魁何異登第御覽官案將書卿名于紅籤矣敏輔曰恩榮曠絶雖或眞箇登第何加於是聖恩如天世世子孫所當銘鏤矣上曰守禦使則以更等居末卿之叔姪互爲首尾亦不偶然矣玆事不可無記錄卿宜進箋進箋時率子若孫以入可也敏輔曰謹當如下敎矣持默曰本營以新設營門管轄凡百專責於別將把摠等堂上將官而近日又以軍籍釐正及軍器修補之節分掌董飭此時難付生手制閫爲任雖甚不輕亦自有內外之別前右司把摠吳毅常仍任使之專意察任何如上曰依爲之出擧條鍾顯曰昨年春因楡店寺僧上言自臣曹回啓以分付道臣取考己丑已例使之修葺事判下矣今聞寺僧輩鳩得若干財力方爲始役而事巨力綿不無中輟之慮云本寺旣是名區且奉舊蹟有不可一任其頹圮且自臣曹覆啓之後因仍抛置亦涉如何自公家亦或有軫念之道故敢此仰達矣上曰分付道臣期於從便改建如有不獲已請得之事往復廟堂從長拮据畢役後使之報來草記可也出擧條鍾顯曰聞奉審承旨徐美修所傳則齊陵石物舊頉處較前尤緊不可不改云矣上曰工役之張大設施亦甚未安果無從便修改之道耶頤之曰向來康陵石物亦有頉處而仍舊修改工役不鉅今亦依此爲之似好矣上曰然則往復陵官形止更稟後一依康陵例爲之而來月內擇日可也頤之曰臣以銀貨一事每欲陳達而未果矣丁銀絶種已久礦銀産出亦罕地部一年稅俸僅爲六百兩之故諸般燕貿竝皆以錢支計上下者每年少不下四五萬兩此亦爲經費難支之端而雖以回還使行事情言之數年之間彼我國使星來往將不知爲幾次而銀貨拮据之道茫無計策此非一二朔間所可經紀措辦者毋論貿銀與採銀預爲講究長策實合事宜矣臣於昨年以是爲憂以銀貨産出處的知其豐盛則筵稟開店之意陳達蒙允之後或有銀脈之入聞者則輒關問該道而道臣守令看作閑漫事謂之民弊一例防塞其有無虛實臣曹無以覈得銀貨在國家關係若是緊重則宜有別般設施之道故敢此仰達矣上曰經用之外來頭使行所用不可不念付之道臣誠心採探無貽一分民弊俾益一分經費可也出擧條上曰禁漏官直所及舊摠府修葺何以則好耶戶判退出時往省形止可也上曰三司進前可也履翼鎭井鏗光普肇源等進伏上命書榻敎曰當該臺臣推考上曰三司進前之際坐次錯亂承旨何不申飭乎仍命書榻敎曰大司諫金履翼遞差鎭井等曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈止愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之猜不及彰著於在宥之日未及斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑上曰擧措顚錯姑爲分揀所啓爲先不允出擧條鎭井等曰噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四言凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後推十二字刀割擧國臣民腐心之痛切齒之讎尤有倍於前日請物故罪人德相亟施孥籍之典上曰不允出擧條鎭井等曰噫嘻痛矣尙喆之罪可勝誅哉本以庸瑣之品濫據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典上曰不允出擧條十五行刀割鎭井等曰噫嘻痛矣金鍾秀之忍於不忍胡至於此極也凶疏闖發雖在今日而苟究厥由一忍字之所流來非一朝一夕之故也夫以我聖上日月之明豈有遺照而向當朝家艱虞人物乏少之時謂如渠者或可以半分裨補或可以一事報效曠世遭逢肇自宮筵不次擢用粵在初元寵冠薦紳位至鼎鼐而曾無微勞之積銖徒見百罪之彌天猶且仁推容物德洽好生渠反甘心陷溺而輒拯拔之渠反將身就死而屢生活之使渠而豚魚也木石也宜乎含恩畏法改心革面以爲勉向國家少盡臣分之圖而夙宵揣摩不越萬般誑惑以是而眼無君父以是而背馳國是爲今日臣子者所不忍提說而忍於提說所不忍濡筆而忍於濡筆習與心成勢與地長駸駸然靡所止屆伊來倫彝之斁塞隄防之頹圮人心之陷溺世道之乖敗何莫非鍾秀忍於不忍之致而以至今番凶疏將心益露悖節愈彰矣噫嘻尙忍言哉渠之肆然投匭不先不後必於閟宮回鑾之後筵席承候之餘人皆歡忭而渠獨懣然而不平天臨咫尺而渠則漫稱以覺悟外若節節自服件件知罪而惟其滿腔忍心隱然自在則其所以不旋踵而忍將此滿紙至凶之說忍呈於玉候纔安之際者此也若其上款之詆斥庭請一事言之尤爲膽掉思之倍覺骨顫噫以殿下之臣子目見聖慕之過度明知聖候之越添而大小同情疾聲呼籲於慈宮之前者其心油然其義皦然蓋是年是月是日慈心之茹痛卽聖心之茹痛也其所以先寬慈宮之心亟回聖上之心者不於我慈宮而何所因極哉先之以多少做錯繼之以不敢索言旣已顯加咆哮又有無限包藏渠若人也豈忍爲此若以爲聖躬保護之不當仰請於慈覆則是無天理也若以爲臣僚庭籲之不當仰徹於慈聽則是無臣節也無天理亂也無臣節不敬也此不但爲慈宮之罪人殿下之罪人也抑亦宗社之罪人天下萬世之罪人也噫鍾秀之忍於不忍厥惟久矣事關不忍輒忍爲之語涉不忍輒忍言之旣忍且忍無所不忍而今玆以不忍之擧又在於登對自服之不數日內國家何負於渠而忍爲不忍爲之事忍言不忍言之言輾轉至此極也殿下之於鍾秀生活之拯拔之者亦已屢矣而一張凶疏自成斷案此而不亟行天討卽施王章則非但亂臣賊子無所知懼將使君臣父子之大倫大法壞廢斁晦而無餘地矣豈不凜然而寒心哉國論如沸輿憤益切破窩拔根之道有不容少緩且伏念以我殿下出天之孝倍切今年撫時之痛則玉候愆和慮或復作臣民之憧憧焦心每在於此而纔因鍾秀凶疏之闖呈以致日前膈氣之彌留其貫盈之罪惡決難一刻容貸於覆載之間矣特以曾忝大官之故請勘自有次第當律尙未亟行王章久稽至今假息擧國輿憤愈久愈切其在明義理嚴懲討之道不可絶島安置而止請南海縣絶島安置罪人金鍾秀爲先施以荐棘之典上曰依啓上曰趙鎭井擧措駭怪顚錯此等之類不可以臺閣待之斯速出去鏗等曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允鏗等曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自延年斷然定行守之大固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典上曰不允鏗等曰星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠至登諫長之陳囚繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿情轉激去而益甚請亟寢秋曹罪人柳師文放釋之命仍令王府設鞫嚴問快正典刑上曰不允鏗請罪鎭井未及畢說上命書榻敎曰當該臺臣推考鏗避嫌曰臣知識愚魯言議巽軟本不合於淸朝耳目之任賓對有命義分是怵章皇登筵請罪掌令趙鎭井之際未及周旋臣滿心愧恧無地自容其何敢一刻晏然冒據於臺次乎請命遞斥臣職上曰發論罪趙鎭井之啓而措語間做錯不是異事勿辭亦勿退待可也出擧條肇源曰新除授司諫韓光植時在江原道原州地正言具文行時在忠淸道報恩地請竝斯速乘馹上來事下諭上曰依啓出擧條光普曰合啓事體何等嚴重而掌令趙鎭井啓辭之際不省頭尾擧措顚錯已極駭然而舊啓纔畢雜以他語新啓將陳慌亂失措不卽發言至於諫臺替授笏記以後始乃只擧末端不成體段問備之下草草避嫌而不竢發落又欲連陳兩司之啓其乖戾駭悖之狀自有臺閣以來所未嘗聞也貽羞朝廷壞損臺體莫此爲甚請掌令趙鎭井爲先施以刊削之典永拔臺望上曰依啓不但貽辱臺閣朝廷之羞恥莫甚如許之人其所通擬其罪不輕當該銓官捧現告削職參政銓官罷職可也出擧條履素曰三司合啓事體至重而掌令趙鎭井傳啓之際衍語相雜奏達之語專沒貌樣甚至於引避未承批之前連陳他啓擧措之慌亂駭怪不一而足有駭瞻視曾所未見貽羞臺閣莫此爲甚雖因儒臣所請已賜處分而諸臺竝皆含默無一言糾正者亦極駭然今日入侍諸臺竝從重推考何如上曰依爲之出擧條肇源避嫌曰臣姿性魯鈍言議巽軟淸朝耳目自知不稱而適値賓對章皇登筵聯啓之際目見掌令趙鎭井萬萬駭悖之狀而未及周旋不卽駁正徑先就座至有大僚請推之擧臣滿心愧悚無地自容以此顔面其何可一刻冒據於臺次乎請命遞斥臣職上曰未及周旋此亦生疎所致久當鍊熟勿辭亦勿退待出擧條上曰俄者合啓之際諫院笏記互相傳給臺體乖矣肇源避嫌曰臣初登筵席觸處生疎瘡疣百出目見掌令趙鎭井擧錯之荒錯而只知合啓之是急未諳臺體之有乖諫院笏記率爾傳給至承特敎問備之命臣之所失於此益著以此情踪尤何敢一刻晏然於臺次乎請命遞斥臣職上曰勿辭亦勿退待出擧條上曰儒生進前金處巖等二十四人次次進前各陳姓名上曰金處巖初試幾次對曰五次矣上曰金相任文路純正不染俗套誠可嘉也上曰呂龜永之賦固是佳作而末句駭眼故改之以下矣上曰徐榮豐詩甚佳平日所做幾何對曰千餘首矣上曰不然安得如許命誦二句而止上曰李愚在相貌頗精緊且其身長較之渠兄可謂曹交矣上曰李基讓相貌甚好蔡領府事外可謂一人矣上曰黃嗣永賦表今爲幾首對曰表爲五十首賦爲三十首矣上曰爾之小成旣久雖一月一首日猶有餘矣間做甚事能讀書否對曰讀大學及詩書矣上謂勉兢曰李勉沖與承旨爲幾寸乎對曰十二寸矣命次對諸臣及儒生先退上曰中宮殿進御加減四七湯製入出榻敎命諸承旨書判付訖命退諸臣以次退出